Innocentius episcopus s(eruus) s(eruorum) dei. Venerabili fratri St(ephano) Eduensi episcopo salutem et apostolicam benedictionem. Quemadmodum tua nouit fraternitas, Virzeliacense monasterium pro pastoris absentia tam in temporalibus quam in spiritalibus maximum sustinuit detrimentum. Ne igitur ipsum monasterium propter hoc diutius fatigetur, dilectum filium nostrum Al(bericum) subpriorem Cluniacensem eiusdem loci monachis in abbatem dedimus. Ideo fraternitati tuae mandamus, quatinus ei uice nostra manum benedictionis imponas. Dat Prouini VI Kal. Februarii. Innoc(entius) episcopus seruus s(eruorum) dei. Venerabili fratri Hu(mberto) Eduensi episcopo salutem et apostolicam benedictionem. Sicut tua nouit fraternitas, Vezeliacense monasterium cum omnibus appendiciis suis beati Petri iuris existit et ad eius proprietatem et defensionem specialiter pertinet. Vnde tibi est iniuncta necessitas ipsum monasterium et fratres ibidem domino seruientes defensare et manutenere et in suis oportunitatibus adiuuare.